**РЕШЕНИЕ № ПВ – 104 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ-Пловдив и БД ИБР

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на база за спортни и рекреационни дейности и краткотраен отдих сред природата“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в имот №015009, землище на с. Белозем, община Раковски, област Пловдив

**Възложители:** В. Пачов и Т. Пачова

**Характеристика на инвестиционното предложение:**

Инвестиционното предложение включва изграждане на до 10 броя малки къщи/ или бунгала/ за краткотраен отдих, спортни площадки, както и заведение за обществено хранене, в имот с №015009, землище на с. Белозем, община Раковски, област Пловдив.

Заведението за обществено хранене ще бъде на площ около 200 кв.м. и ще работи сезонно през топлите месеци.

За спорт се предвижда комбинирано игрище с размери 24м./35м. за тенис на корт, волейбол и баскетбол. Предвидено е и обособяване на терен за детска площадка, пейки беседки, место за отдих, фитнес на открито.

Предвидено е конструкциите на сградите да е сглобяем тип от дърво. Ще се изградят бетонови площадки, върху които ще се монтират дървените къщи и заведението за обществено хранене.

Имотът граничи с полски път, който има връзка с път от републиканската пътна мрежа, предвидено е изграждане само на пътна връзка към имота, както и вътрешни пътища.

Водоснабдяването на бъдещият обекта ще се осигури чрез изграждане на нов сондажен кладенец с дълбочина над 25 м. Вода за питейни нужди ще се осигурява от търговската мрежа.

Отпадъчните води от дейността на обекта се предвижда да се събират в локално пречиствателно съоръжение тип „водоплътна яма“ или модулна пречиствателна станция за 40-50 еж.

Ще се ползва електрическа енергия от наличната електроразпределителна мрежа на „ЕВН България“ ЕАД, след изпълнение на необходимите връзки за присъединяване.

За реализирането на инвестиционното предложение се процедира Подробен устройствен план - План за регулация и застрояване (ПУП – ПРЗ) за промяна предназначението на земеделска земя нива (имот с от №015009, землище на с. Белозем, община Раковски, област Пловдив, с обща площ на имота 18.335 дка) в „обществено обслужваща дейност, база за спортни и рекреационни дейности и краткотраен отдих сред природата“.

Инвестиционното предложение попада в обхвата на т.12, буква „е“ и т.2, буква „г“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имот 015009, землище с. Белозем, общ. Раковски, обл. Пловдив в които се предвижда да се реализира инвестиционното предложение не попада в границите на защитени зони от мрежата „НАТУРА 2000“ и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0000578 „Река Марица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

* Предвид предлаганото строителство (сглобяем тип от дърво и бетонови фундаменти) се предполага, че извършваните строително-монтажни дейности, няма да доведат до замърсяване и дискомфорт на околната среда в района. Реализацията на инвестиционното предложение ще бъде извършена по класически методи за подобен тип обекти в рамките на разглеждания имот, без да излиза с влиянието си извън границите му.
* Организацията и технологията на строително-монтажните дейности при реализирането на инвестиционното предложение, ще бъде съобразена с теренните условия и връзката с останалите инфраструктурни обекти. Ще се ползва наличната техническа инфраструктура, след изпълнение на необходимите връзки.
* Реализацията и експлоатацията на инвестиционното предложение ще доведе до образуване на определени видове отпадъци: строителни и битови, които ще бъдат третирани съгласно изискванията на *Закона за управление на отпадъците.*
* За водоснабдяване се предвижда изграждането на сондаж. Изпълнението на сондажа ще бъде реализирано по утвърдена класическа технология – сондиране със сондажна апаратура. Предвид това не се очаква замърсяване и дискомфорт на околната среда, тъй като не се предвиждат дейности, при които се отделят значителни замърсители в околната среда.
* Отпадъчните води от бъдещият обект ще се отвеждат във водоплътна изгребна яма. Не се предвижда заустване на отпадъчни води във водни обекти. Предвид горното, може да се предположи, че въздействието от реализацията на инвестиционното предложение върху водите се определя като незначително.
* Не се очакват кумулативни въздействия, от реализацията на инвестиционното предложение.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писмо изх. № КД-04-31/28.02.2017г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР, ПУРН на ИБР и постигане на целите на околната среда.

 **III. Способността за асимилация на екосистемата в естествената околна среда**:

* Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000578 „Река Марица”.
* Имота се намира на около 10 км. от най-близката защитена зона. ИП ще се осъществи в границите на имота, без да се налага заемане на допълнителни площи. Поради това, отдалечеността на имота от защитената зона и характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие, в резултат на реализацията и експлоатацията на инвестиционното предложение е ограничен и локален в рамките на разглеждания имот, поради което не се очаква негативно въздействие върху околната среда и земеползването в района.
* Инвестиционното предложение е за изграждане на малки къщи или бунгала за краткотраен отдих, спортна площадка, както и заведение за обществено хранене, ще се формират само битово-фекални отпадъчни води. При избраните проектни решения за отвеждане и събиране на отпадъчните води не се очаква замърсяване на подземните и повърхностните води в района.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда – атмосферния въздух, водите, почвите, земните недра, флората и фауната.
* Въздействието по време на експлоатация върху компонентите на околната среда се класифицират като дълготрайно, постоянно, възстановимо с малък териториален обхват, незначителен кумулативен ефект и не се предполагат негативни въздействия върху здравето на хората и компонентите на околната среда.
* С писмо изх. № 4007/05.05.2017 г. РЗИ - Пловдив е определила, че предвид характера на инвестиционното предложение, не се очаква риск за здравето на хората.
* От реализацията, както и от последващата експлоатация на инвестиционното предложение не се очаква да има трансгранични въздействия.

 **V. Обществен интерес към предложението за строителство, дейности или технологии:**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Раковски и Кмета на с. Белозем.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Община Раковски и Кмета на с. Белозем.
* Община Раковски и Кмета на с. Белозем писмено са информирали, че информацията по Приложение №2 към чл.6 от Наредбата за ОВОС е поставена на обществено достъпно място и след изтичане на нормативно определения срок няма постъпили възражения.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следните условия:**

* Водовземането от предвидения тръбен кладенец, може да се извърши само при спазване на всички процедури по разрешителен режим, съгласно чл. 50, ал. 7, т. 1 от *Закона за водите.*
* Предвид това, че отпадъчните води от дейността на обекта ще се заустват във водоплътна изгребна яма е необходимо да се сключи договор с оторизирана фирма за извозване и приемане на отпадъчните води в съществуваща ПСОВ.

**Настоящото Решение се отнася само за конкретно заявеното предложение и в посочения капацитет.**

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на възложителя, на параметрите на инвестиционното предложение или на някое от обстоятелствата, при които е било издадено решение за преценяване на необходимостта от ОВОС, възложителят или новият възложител трябва да уведоми своевременно РИОСВ-Пловдив.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 01.06.2017г.**

*Директор на РИОСВ - Пловдив*